L 234/12
LT
Europos Sąjungos oficialusis leidinys
2023 9 22
(62)
alternatyviųjų degalų technologijų plėtra taip pat yra svarbi geležinkeliams, kur tiesioginis geležinkelio ruožo elektrifikavimas galėtų būti neįmanomas dėl tokių priežasčių kaip paslaugos ekonominis efektyvumas.
Egzistuoja skirtingos technologijos, be kita ko, tiesioginė elektrifikacija, traukiniai su baterijomis ir vandenilio taikomosios technologijos, kuriomis naudojantis geležinkelių sektoriuje galima atsisakyti dyzelinių traukinių.
Plėtojant tas technologijas valstybėse narėse turi būti įdiegta tinkama įkrovimo ir degalų pildymo infrastruktūra;
(63)
valstybės narės, glaudžiai bendradarbiaudamos su privačiojo sektoriaus subjektais, kurie turėtų atlikti svarbų vaidmenį remiant alternatyviųjų degalų infrastruktūros plėtrą, turėtų imtis įvairių reguliavimo ir nereguliavimo paskatų ir priemonių, kad būtų pasiekti privalomi tikslai ir įgyvendintos jų nacionalinės politikos sistemos;
(64)
pagal Europos Parlamento ir Tarybos direktyvą 2009/33/EB (18) minimalioji nacionalinė viešųjų pirkimų dalis rezervuota žaliesiems autobusams ir netaršiems autobusams, kai žaliajame autobuse naudojami alternatyvieji degalai, kaip apibrėžta šiame reglamente.
Kadangi vis daugiau viešojo transporto institucijų ir vežėjų pereina prie žaliųjų autobusų ir netaršių autobusų, kad pasiektų tuos privalomus tikslus, svarbu, kad valstybės narės į savo nacionalines politikos sistemas įtrauktų kryptingą būtinos autobusų įkrovimo ir degalų pildymo infrastruktūros propagavimą ir plėtojimą.
Taip pat svarbu, kad valstybės narės nustatytų ir paliktų galioti tinkamas priemones, kuriomis būtų skatinamas autobusams, taip pat ir priklausomiems transporto priemonių parkams, visų pirma, žaliesiems autobusams ir netaršiems autobusams vietos lygmeniu, skirtos įkrovimo ir degalų pildymo infrastruktūros diegimas;
(65)
didėjant motorinių transporto priemonių degalų rūšių įvairovei ir kartu nuolat augant piliečių judumui keliuose visoje Sąjungoje, būtina vartotojams teikti aiškią ir lengvai suprantamą informaciją apie degalus, kurių galima įsipilti degalų pildymo stotelėse, ir apie įvairių Sąjungos rinkoje siūlomų degalų arba įkrovimo prieigų suderinamumą su jų transporto priemonėmis;
(66)
paprasta ir lengvai palyginama informacija apie skirtingų rūšių degalų kainas galėtų būti svarbi vartotojams, kad jie galėtų geriau įvertinti santykinę konkrečių rinkoje esančių degalų kainą.
Todėl visose atitinkamose degalų pildymo stotelėse informacijos tikslais turėtų būti rodomas tam tikrų alternatyviųjų degalų ir įprastinių degalų vieneto kainų palyginimas, išreikštas kaip „degalų, reikalingų 100 km nuvažiuoti, kaina“.
Vartotojams turėtų būti aišku, kad tokie palyginimai yra susiję su vidutinėmis kuro kainomis valstybėje narėje, kurios gali skirtis nuo faktinių kainų atitinkamoje degalų pildymo stotelėje.
Be to, Komisija, jeigu tinkama, turėtų peržiūrėti Europos Parlamento ir Tarybos direktyvą 1999/94/EB (19), siekdama užtikrinti, kad parduodant naujus keleivinius automobilius vartotojams teikiamoje informacijoje apie degalų taupymą ir išmetamą CO2 kiekį, kaip numatyta toje direktyvoje, būtų atsižvelgiama į pokyčius, susijusius su perėjimu prie alternatyviųjų degalų, ir jie būtų atspindimi;
(67)
vartotojams būtina suteikti pakankamai informacijos apie viešai prieinamų įkrovimo prieigų ir alternatyviųjų degalų pildymo punktų, kuriems taikomas šis reglamentas, geografinę padėtį, charakteristikas ir juose siūlomas paslaugas.
Todėl valstybės narės turėtų užtikrinti, kad viešai prieinamų įkrovimo prieigų ir degalų pildymo punktų operatoriai arba savininkai teiktų atitinkamus statinius duomenis ir dinaminius duomenis.
Turėtų būti nustatyti duomenų tipams taikomi reikalavimai, susiję su atitinkamų įkrovimo ir degalų pildymo duomenų turimumu ir prieinamumu, remiantis 2022 m. užbaigto pagalbinio programos veiksmo, susijusio su duomenų apie įkrovimo prieigas ir alternatyviųjų degalų pildymo punktus rinkimu ir unikaliais e. mobilumo dalyvių identifikavimo kodais (toliau – IDACS), rezultatais;
(68)
šiuo reglamentu reglamentuojami duomenų tipai, kurių reikia konkurencingai ir atvirai rinkai veikti ir kurie yra būtini, kad galutiniai naudotojai galėtų priimti informacija pagrįstus sprendimus dėl savo įkrovimo ir degalų pildymo seansų, be kita ko, naudodamiesi atitinkamų rinkos dalyvių sukurtomis aukštos kokybės informacinėmis paslaugomis.
Šiame reglamente nustatyti duomenų tipų reikalavimai turėtų būti taikomi tik tiems duomenims, kurie yra prieinami kompiuterio skaitomu skaitmeniniu formatu;
(18) 2009 m. balandžio 23 d. Europos Parlamento ir Tarybos direktyva 2009/33/EB dėl skatinimo naudoti netaršias kelių transporto priemones ir taip remti mažataršį judumą (OL L 120, 2009 5 15, p. 5).
(19) 1999 m. gruodžio 13 d. Europos Parlamento ir Tarybos direktyva 1999/94/EB dėl vartotojų galimybės gauti informaciją apie degalų taupymą ir išmetamųjų CO2 dujų kiekį parduodant naujus keleivinius automobilius (OL L 12, 2000 1 18, p. 16).